Langvarandi svefnleysi er beinlínis hættulegt ástand . Þegar menn sofa ekki nóg minnkar einbeitingartíminn , viðbragðsflýtirinn og hæfnin til að greina hluti rétt . Þetta veldur því að ósofið eða illa sofið fólk er í meiri hættu á að lenda í slysi eða valda slysi . Auknar líkur eru á háum blóðþrýstingi , þunglyndi og hjartasjúkdómum ef svefnleysi verður viðvarandi . Meðan við sofum fer einnig fram allt viðgerðar - og endurnýjunarferli líkamans svo sá sem ekki nær fullri hvíld er þess vegna líklegri til að kljást við ýmiss konar heilsufarsvandamál . Vitað er að melantónín getur hjálpað fólki bæði við að sofna fyrr og bæta gæði svefnsins og fæðutegundir sem innihalda það ættu því að gagnast vel . Montmorency-kirsuber eru í þeim flokki og gott að neyta þeirra eftir kvöldmat eða drekka safa úr þeim með matnum . Ekki er mælt með því að borða þungar máltíðir á kvöldin ef menn eiga erfitt með svefn . Þá er betra að velja grænmetisrétti , fisk eða annan léttan mat . Amínósýran tryptophan er meðal annars að finna í matartegundum eins og kjúklingakjöti , fiski , eggjum , heilkorni , höfrum , banönunum , hunangi og sumum hnetutegundum . Það er gott að borða þessar matartegundir á kvöldin því tryptophan ýtir undir melatónínframleiðslu . Tebolli með tveimur teskeiðum af hunangi út í er kjörinn rétt fyrir svefninn eða heit magnesíumrík mjólk með hunangi .